  Майя Бывальцева 25-тӥ инвожое Удмуртиысь Сюмси ёросын сяме пыӵам йӧскалык «Гербер» праздник ортчоз. Куноос понна 15 площадкаос чакламын. Иворъёсъя «Удмуртия» агентстволы со сярысь вераз элькунысь йӧскалык политикая министр Лариса Буранова. «Котькуд праздник куно пумитанэн кутске, Герберын со понна кылкутоз «Куно пумитан» площадка. Шор сцена вылын — «Тӧршорын» — театр возьматон, фольклор коллективъёслэн концертсы, гурт возёсысь азьмынӥсьёсты пусъён ортчоз. Озьы ик валтӥсь сцена вылын «Нюлэс гур» площадка улсын Удмуртиысь но Россиысь улосвылъёсысь удмуртъёслэн профессиональной но самодеятельной коллективъёссы быгатонлыкъёссэс возьматозы. Ӝукез вӧсян ортчоз «Мудор» площадкаын», — ивортӥз Лариса Буранова. Удмуртиысь, Россиысь улосвылъёсысь делегациос но кунгож сьӧрысь куноос понна азбаръёс усьтӥськозы «Кунокуа» площадкаын. Кибашлыослэн карзы — чеберлыко киужъёсъя юртъёслэн ужъёсынызы адӟытон понна кылкутоз «Усточикар» площадка, пӧртэм тӥрлыкъёсын но арбериосын, сиён-юонэн вузкарон понна — «Вузкаронни». Пиналъёс но быдэ вуымтэос понна сяме пыӵам калык шудонъёсты но спортъя ӵошатсконъёсты дася «Пичи Гербер» площадка. Удмурт музъем вылысь батыръёс кужымзэс возьматыны быгатозы «Батыр шудонъёс» площадкаын. Кинлы ке эмъюрттэт кулэ луиз ке, вазиськыны быгатозы «Эмъяськонние». Отын ик вирзӥбетэз, мугорлэсь секталазэ мертаны, синъёсты эскерыны, фитокабинетын чай юыны, массаж лэсьтыны но ческыт омырен шоканы луоз. «Кышкасьтэмъёс» площадкаын МЧС-лэн элькунъя управлениысьтыз ӧнерчиос тылпулэсь утиськон сярысь тунсыко амалэн вералозы. Эмъюм турынъёсын суро кызьпу веник керттыны мылкыд карисьёсты возьмалозы «Веник керттон» площадкаын. Удмурт эктонъёслы дышетозы «Эктонь возь» площадкаын, удмурт кырӟанъёсты быдэстозы «Кырӟан бусыын». Ӝытазе ваньзэсты возьмалоз «Шундэктон», сое удмурт егитъёслэн «Шунды» огазеяськонзы радъя. Тодэ вайытом, туэ Герберлэн тодметъёсыз луозы писпуос. Тегъёс: Лулчеберет Сюмси Удмуртия удмуртъёс праздникъёс йӧскалыкполитикаяминистерство ЛарисаБуранова  